钦定古今图书集成/明伦汇编/闺媛典/第353卷 > 《日出东南隅行》北周·王褒
## 钦定古今图书集成/明伦汇编/闺媛典/第353卷 > 《日出东南隅行》北周·王褒

晓星西北没，朝日东南隅。阳窗临玉女，莲帐照金铺。
凤楼称独立，绝世良所无。镜悬四龙网，枕画七星图。
银镂明光带，金地织成襦。调弦大垂手，歌曲凤将雏。
采桑三市路，卖酒七条衢。道逢五马客，夹毂来相趋。
将军多事势，夫婿好形模。高箱照云母，壮马饰当颅。
单衣火浣布，利剑水精珠。自知心所爱，仕宦执金吾。
飞甍雕翡翠，绣桷画屠苏。银烛附弹映鸡羽，黄金步
摇动襜褕。兄弟五日时来归，高车竟道生光辉。名唱
两行堂上起，鸳鸯七十阶前飞。少年任侠轻年月，珠
丸出弹遂难追。